# Ordensreglement

Skolen har, i samarbeid med elevrådet, utarbeidet en elevstandard som skal gjelde for barne- og ungdomstrinnene. Elevstandarden beskriver hvordan vi ønsker at alle skal oppføre seg for å vise hverandre respekt og toleranse og ta ansvar for miljøet på skolen. Elevstandarden skal bidra til å oppfylle skolens målsetting om et arbeids- og læringsmiljø preget av ro, orden, respekt, faglig fordyping, trivsel og læringsglede.

Elevstandarden gjelder i alle situasjoner der skolen eller SFO har ansvar for elevene, samt på vei til og fra skolen. Den kan også ha gyldighet når skolen/SFO ikke har ansvar for elevene, forutsatt at elevenes oppførsel har tilstrekkelig tilknytning til skolen og handlinger har en innvirkning på andre elevers trygghet og trivsel på skolen.

Elevstandarden og sanksjoner ved brudd på denne utgjør til sammen skolen ordensreglement.

## ELEVSTANDARD

Det er viktig med et godt miljø på skolen og alle vi på skolen vil samarbeide for å skape trygghet og et samfunn preget av toleranse, kunnskap og lærelyst.

**RESPEKT**

* Jeg tar hensyn og lytter til mine medelever og voksne.
* Jeg tar vare på materiell og mine omgivelser og rydder etter meg.
* Jeg snakker høflig og bruker en vennlig tone.
* Jeg møter presist og forberedt.
* Jeg er åpen for å samarbeide og er villig til å tilby hjelp.
* Jeg bidrar til arbeidsro og tar hensyn til andre i arbeid.
* Jeg slår av mobilen min og legger den i mobilhotellet når jeg er på skolen.

**TOLERANSE**

* Jeg aksepterer at alle er likeverdige selv om vi er forskjellige.
* Jeg aksepterer (godtar/ anerkjenner) medelevenes tanker, meninger og holdninger ved å være åpen og nysgjerrig.
* Jeg tolererer at vi spiser ulik mat, kler oss forskjellig, har ulike interesser og lar være å kommentere det.
* Jeg tar kun bilder av medelever med tillatelse og er forsiktig med hva jeg deler og kommenterer på sosiale medier.
* Jeg sier i fra når jeg ser urettferdighet.
* Jeg er inkluderende i lek og arbeid.
* Jeg løser konflikter/uenigheter/problemer fredelig med ord.

**ANSVAR**

* Jeg tar ansvar for å ta imot læring, er åpen og deltagende og har en positiv innstilling til å lære og arbeide.
* Jeg jobber selvstendig og gjør mitt beste for å samarbeide godt med medelever.
* Jeg bruker skolens datautstyr kun til skolearbeid.
* Jeg passer på å spise sunt og har ikke med meg helsefarlige stoffer og farlige gjenstander på skolen.
* Jeg tar ansvar for mine egne og viser hensyn til andres eiendeler.
* Jeg er et godt forbilde og tar ansvar for mine egne handlinger.

## Sanksjoner ved brudd på elevstandard

Ved brudd på elevstandard skal skolen reagere i tråd med punktene under. Det vil alltid gjøres vurderinger i forhold til grad av alvorlighet, og vi ønsker et tett samarbeid mellom foreldre og skolen for å veilede elevene på en hensiktsmessig måte. Andre sanksjoner enn de som fremkommer av dette reglementet kan ikke brukes.

Vurdering i orden og oppførsel på 8. – 10. trinn skal foretas ut fra elevstandard. Elevenes orden og oppførsel kan ikke vurderes ut ifra andre vurderingsgrunnlag enn dette. Karakter i orden og oppførsel kan bli satt ned som resultat av gjentatte brudd på elevstandard. Før karakteren settes ned, skal elevens foresatte varsles skriftlig om dette. Enkelthendelser kan også føre til nedsatt karakter forutsatt at hendelsen er spesielt alvorlig, som for eksempel bruk av vold, alvorlige trusler eller skadeverk. I slike tilfeller vil det ikke være mulig å varsle foresatte, og karakter settes ned uten varsel.

1. Muntlig/skriftlig samtale/advarsel fra lærer/kontaktlærer.
2. Muntlig/skriftlig samtale/advarsel fra rektor eller stedfortreder.
3. Kontakt med hjemmet og involvering av foresatte.
4. Ved mistanke om/avdekking av krenkende handlinger som utestenging, mobbing, vold, trakassering, rasisme eller diskriminering, iverksettes tiltak i henhold til skolens plan for å sikre elevene et trygt og inkluderende miljø. Planen finnes på It’s Learning og deles i tillegg ut til alle foresatte hver høst.
5. Nedsatt karakter i orden og/eller oppførsel på ungdomstrinnet.
6. Ved misbruk av mobiltelefon beslaglegges denne og utleveres ved skoledagens slutt.
7. Ulovlige og farlige gjenstander blir beslaglagt og leveres foresatte etter avtale.
8. Pålegg om å utføre oppgaver for å rette opp skade som eleven/-e har påført skolens eiendom eller eiendeler.
9. Skade eller hærverk på skolens eiendom og/eller utstyr, kan medføre erstatningsansvar for eleven/foresatte etter skadeerstatningsloven § 1.1. og 1-2.
10. I alvorlige tilfeller eller gjentatte brudd på skolens elevstandard, som for eksempel bruk av vold, særlig provoserende adferd eller andre brudd på elevstandarden, kan rektor vurdere å utvise eleven etter friskoleloven § 3-10.

Utvisning på barnetrinnene:

Elever på 1. – 7. trinn kan utvises for en enkelttime eller resten av dagen. Lærere har myndighet til å bortvise elever for maksimalt to timer. Foresatte skal varsles før en elev på barnetrinnet utvises for resten av dagen. Skolen sørger for tilstrekkelig tilsyn med bortvist elev.

Utvisning på ungdomstrinnet:

Regler for utvisning fra enkelttimer eller for resten av dagen gjelder som for barnetrinnet.

Elever på 8. – 10. trinn kan i tillegg utvises for inntil tre dager.
Rektor skal i slike tilfeller fatte enkeltvedtak som kan påklages etter forvaltningslovens regler. Foresatte skal varsles skriftlig om vedtaket før endelig vedtaket fattes. I slike tilfeller skal eleven ha rett til å forklare seg muntlig for rektor, og foresatte skal ha anledning til være til stede under en slik forklaring. Skolen skal begrunne vedtaket om bakgrunnen for utvisningen, det vil si beskrive det faktiske hendelsesforløp, hvilken regel som er brutt, og hvorfor andre hjelpe- eller refsingstiltak ikke er anvendt. Det bør foreligge en rapport fra lærer hvis vedkommende var tilstede ved episoden.

1. En elev kan midlertidig eller permanent bli overført til en annen gruppe dersom hensynet til eleven selv og/eller de andre elevene tilsier det. Det må i så fall foreligge alvorlige brudd på elevstandarden, og andre tiltak må ha vært forsøkt.
2. En elev kan i spesielt alvorlige tilfeller flyttes til en offentlig skole dersom hensynet til de andre elevene tilsier det, jf. friskoleloven § 3-3. Grunnen til at en elev kan flyttes, kan for eksempel være at eleven mobber en eller flere medelever. Før det blir gjort vedtak om å flytte en elev, skal en ha prøvd andre tiltak. Det er Utdanningsetaten i Oslo som fatter vedtak om flytting av en elev.
3. Skolen vil normalt anmelde straffbare forhold til politiet (tyveri etc.). Skolen kan vurdere bruk av gjenopprettende prosess i regi av konfliktrådet.

Fysisk refsing, kollektiv avstraffelse eller andre krenkende handlinger er ikke tillatt. Før det blir tatt avgjørelse om refsing, blant annet om bortvising eller tap av rettigheter, skal eleven ha anledning til å forklare seg muntlig for den som skal ta avgjørelsen.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dette reglementet skal gjøres kjent for elever og foresatte hver høst.